CPO IS katalogo vartotojams - tiekėjams

*Siunčiama Centrinės viešųjų pirkimų informacinės*

*sistemos priemonėmis*

**DĖL dokumentų pateikimo**

Viešoji įstaiga CPO LT (toliau – CPO LT) informuoja, kad 2024 m. lapkričio 12 d. priimtas Lietuvos Respublikos viešųjų pirkimų įstatymo Nr. I-1491 46 straipsnio pakeitimo įstatymas Nr. XIV-3149[[1]](#footnote-1) (toliau – Pakeitimo įstatymas), kuriuo Viešųjų pirkimų įstatymo 46 straipsnis papildytas 21 dalimi (nauju tiekėjų pašalinimo pagrindu):

„*21. Perkančioji organizacija pašalina tiekėją iš pirkimo procedūros, jeigu tiekėjas yra neatlikęs jam paskirtos baudžiamojo poveikio priemonės – uždraudimo juridiniam asmeniui dalyvauti viešuosiuose pirkimuose.“*

Viešųjų pirkimų tarnyba 2025-01-29 paskelbė informacinį pranešimą[[2]](#footnote-2) (toliau – VPT pranešimas), kuriame nurodė, kad siekdami patvirtinti, kad neturi šio pašalinimo pagrindo, tiekėjai informaciją nurodo tik Europos bendrojo viešųjų pirkimų dokumento (toliau – EBVPD) III dalies D2 punkte (t. y. daugiau jokių dokumentų iš Lietuvoje registruotų tiekėjų nereikalaujama, užsienio šalyse registruoti tiekėjai tikrinami įprasta tvarka kaip ir dėl kitų pašalinimo pagrindų).

Vadovaujantis Pakeitimo įstatymo 2 straipsniu, aukščiau nurodyti Viešųjų pirkimų įstatymo pakeitimai įsigalioja 2025 m. vasario 1 d. ir, remiantis VPT pranešimu, naujai nurodytas tiekėjų pašalinimo pagrindas turi būti taikomas tiek nuo 2025-02-01 naujai pradedamuose pirkimuose, tiek tuose pirkimuose, kurie jau yra pradėti, bet iki šios datos neužbaigti, įskaitant konkrečius pirkimus pagal dinamines pirkimų sistemas (toliau – DPS) bei atnaujinto varžymosi procedūras, vykdomas pagal sudarytas preliminariąsias sutartis. Įgyvendinant Pakeitimo įstatymą, Viešųjų pirkimų įstatymo 46 straipsnio 21 dalyje nurodytas pašalinimo pagrindas įtrauktas į DPS sukūrimo sąlygas, atliekant neesminį DPS sukūrimo sąlygų patikslinimą (pridedama).

Vadovaudamiesi išdėstytu ir siekdami nepertraukiamo CPO LT elektroninio katalogo veikimo bei konkurencijos užtikrinimo, prašome į DPS jau atrinktų tiekėjų **iki 2025 m. vasario 6 d.** Centrinės viešųjų pirkimų informacinės sistemos (toliau – CVP IS) priemonėmis pateikti atnaujintus EBVPD pagal pridedamą EBVPD formą dėl Viešųjų pirkimų įstatymo 46 straipsnio 21 dalyje nurodyto pašalinimo pagrindo nebuvimo. Atskirą EBVPD pildo (juridiniai asmenys): tiekėjas, kiekvienas tiekėjų grupės narys (jeigu paraišką pateikė tiekėjų grupė), kiekvienas ūkio subjektas, kurio pajėgumais tiekėjas remiasi (jeigu pasitelkiami).

Informuojame, kad CVP IS priemonėmis nepateikus atnaujinto EBVPD iki aukščiau nurodytos datos, tiekėjo dalyvavimas CPO LT elektroniniame kataloge vykdomuose konkrečiuose pirkimuose bus sustabdytas ir tiekėjas negaus kvietimų teikti pasiūlymus. Tiekėjui, CVP IS priemonėmis nepateikus atnaujinto EBVPD per 20 (dvidešimt) darbo dienų nuo šio pranešimo išsiuntimo dienos, tiekėjas bus pašalintas iš DPS.

Tiekėjai, norintys prisijungti prie sukurtos DPS, teikdami paraiškas, vadovaujasi atliktais DPS sukūrimo sąlygų patikslinimais.

PRIDEDAMA:

1. Pirkimo dokumentų pakeitimai;
2. EBVPD (XML formatu).

1. <https://www.e-tar.lt/portal/lt/legalAct/3956df62a73311ef90b5ee8931e5ce5e> [↑](#footnote-ref-1)
2. https://vpt.lrv.lt/lt/naujienos-3/nuo-2025-02-01-isigalioja-nauja-pasalinimo-pagrindas/ [↑](#footnote-ref-2)